# விக்கிப்பீடியா:ஆலமரத்தடி/தொகுப்பு36

## விக்கிமேனியா மாநாட்டுக் கட்டுரை

விக்கிமேனியா மாநாட்டில் நான் வழங்குவதற்கு எண்ணியுள்ள தலைப்புக் குறிப்புக்களை இங்கே இட்டுள்ளேன். பார்த்து உங்கள் கருத்துக்களைக் கூறவும். கட்டுரை எழுதியதும் இப்பக்கத்தில் இடுகிறேன். மயூரநாதன் 08:00, 12 ஜூன் 2010 (UTC)  
::** மயூரநாதன், தமிழ் விக்கிப்பீடியாவுக்கு நான் புதியவன். விக்கிக்குப் பங்களிக்கத் தொடங்கி இரு மாதங்களே ஆகின்றன. எனினும், எனது குறுகிய கால அனுபவத்திலிருந்து சில கருத்துக்களை முன்வைக்க விரும்புகிறேன். விக்கிமேனியாவில் கலந்துகொள்ளும்போது கீழ் வரும் இரு கருத்துக்களையும் நீங்கள் விளக்கினால் நலமாயிருக்கும்:  
1) **தமிழ் விக்கியின் நம்பகத்தன்மை**: தமிழ் விக்கியில் எழுதப்படும் கட்டுரைகள் உண்மையான தகவல்களைத் தர வேண்டும். கட்டுரையாசிரியரின் விருப்புவெறுப்புகளுக்கு அப்பால் சென்று, நம்பகமான தரவுகளை அளிக்க வேண்டும். ஆதாரங்கள் காட்ட வேண்டும். ஒரு பொருள் பற்றி ஆதரவான மற்றும் எதிரான கருத்துக்கள் இருந்தால் இரண்டையுமே நடுநிலை நின்று வழங்கவேண்டும். ஆக, தமிழ் விக்கியின் நம்பகத்தன்மையை உயர்த்துவது எப்படி?  
அண்மையில் நிகழ்ந்த "தமிழ்ச் செம்மொழி - தமிழ் விக்கி கட்டுரைப் போட்டி" பற்றி வெளியிடப்பட்ட ஒரு கருத்து இதோ: "ஆயுர்வேதம்" பற்றிய கட்டுரை அறிவியல்-திறனாய்வு அடிப்படையில் அமையவில்லை எனவும், வடமொழிக் கலப்பு அளவுக்கு மிஞ்சி இருந்தது எனவும், கட்டுரையை வாசிக்கும் பயனர் தவறான விதத்தில் மருந்து உண்ணும் ஆபத்து எழுகிறது எனவும் கட்டுரை நடுவர் ஒருவர் கூறினார். எனவே, அறிவியல் முறைப்படி அமைந்த கட்டுரைகள் தமிழ் விக்கியில் வெளிவர என்ன செயலாம்?  
2) அடுத்த கேள்வி **கூகுள் மொழிபெயர்ப்பு**ப் பற்றியது. அதன் தரம் பற்றி இங்கே விவாதம் நிகழ்ந்தது அறிவீர்கள். நான் எழுப்பும் கேள்விகள் இரண்டு: முதலில், ஆங்கில விக்கியிலிருந்து தமிழாக்கம் பெறும் கட்டுரைகள் மூல மொழியில் நிகழும் இற்றைப்படுத்தல்களை எவ்வாறு உள்வாங்கப் போகின்றன? ஆங்கிலம் தவிர, பிற மொழி விக்கிகளில் உள்ள கட்டுரைகளைத் தமிழில் கொணர முயற்சிகள் உளவா?  
நன்றி!--George46 00:18, 15 ஜூன் 2010 (UTC)  
முக்கியமான கேள்விகள் பவுல். கட்டுரைகளின் நம்பகத்தன்மை குறித்து இது வரை நாம் தீவிரமான நடவடிக்கைகள் எடுக்கவில்லை. 2011 ஆண்டு தமிழ் விக்கி செயல்திட்டத்தில் இதற்கு முக்கியத்துவம் தந்து முழு ஆண்டும் இப்பணிகளில் ஈடுபட வேண்டும் என்று விரும்புகிறேன். (ஆதாரங்கள் சேர்த்தல், தகவல் பிழை திருத்தம் முதலியவை). கட்டுரைகளின் உரையைச் செப்பனிட்டு எழுத்துப் பிழைகள், இலக்கணப் பிழைகளையும் களைய வேண்டும். ஏனெனில் உளவியல் அடிப்படையிலும் சீரான நடையில் இல்லாத கட்டுரையின் நம்பகத்தன்மை குன்றும்.  
கூகுள் திட்டத்தைப் பொறுத்தவரை, ஆங்கில விக்கியின் இற்றைப்படுத்தல்கள் தமிழ் விக்கிக்கும் வருவதற்கான வாய்ப்புகள் குறைவே. வழமையான பயனர் மொழிபெயர்த்து எழுதும் கட்டுரையிலும் இப்பிரச்சினை உண்டு. ஆனால், அங்கு அவர் ஆர்வத்தின் பெயரில் ஒரு கட்டுரையை எழுதுவார் என்ற நோக்கில் ஓரளவாவது தகவல்களை இற்றைப்படுத்துவார் என எதிர்பார்க்கலாம். கூகுள் திட்டத்தைத் திறனாய்கையில் இப்பிரச்சினையையும் கணக்கில் கொள்ள வேண்டும். இத்திட்டத்தில் கூகுளின் முக்கிய நோக்கங்களில் ஒன்று கூகுளின் ஆங்கிலம் - தமிழ் மொழிமாற்றியை வளர்ப்பது. வேறு மொழி - தமிழ் மொழி மாற்றித் திட்டங்கள் ஏதும் அதனிடம் இருப்பதாகத் தற்போது தெரியவில்லை. எனவே, பிற மொழி மூலங்களில் இருந்து தமிழாக்கங்கள் வர வாய்ப்பு குறைவே--ரவி 06:46, 15 ஜூன் 2010 (UTC)  
: பவுல், உங்களது கருத்துக்களுக்கு நன்றி. கட்டுரையை எழுதும் போது உங்கள் கருத்துக்களையும் கவனத்தில் கொள்வேன்.  
: தமிழ் விக்கியின் நம்பகத்தன்மையை உயர்த்துவது என்பது மிகவும் முக்கியமானதும் அடிப்படையானதுமான ஒரு தேவை. சில முக்கியமான கட்டுரைகளையாவது சீராக்க வேண்டும். துறை அறிவு கொண்ட பயனர்கள் பெரிய அளவில் பங்களிப்புச் செய்ய முன்வரும்போதுதான் இவ்விடயத்தில் முழுமை அடையமுடியும்.  
: ஆங்கிலம் தவிர்ந்த பிற மொழிகளில் இருந்து மொழிபெயர்ப்புச் செய்வது தொடர்பில் முறைப்படியான முயற்சிகள் எதுவும் இருப்பதாகத் தெரியவில்லை. ஆனால் இப்போது புலம்பெயர்ந்து வாழும் தமிழர்கள் பல்வேறு நாடுகளிலும் வாழ்ந்து வருவதாலும். அந்நாடுகளின் மொழிகளில் அவர்களுக்குப் பரிச்சயம் இருப்பதனாலும், அத்தகையவர்களைப் பயனர்களாகச் சேர ஊக்குவிப்பதன் மூலம் அந்நாட்டு மொழிகளிலிருந்து தமிழுக்கு மொழி பெயர்ப்புகள் வரக்கூடிய வாய்ப்புக்களைக் கூட்டலாம். மயூரநாதன் 18:58, 15 ஜூன் 2010 (UTC)